פטריק יואינג

פטריק אלוֹוישס יואינג (באנגלית: Patrick Aloysius Ewing; נולד ב-5 באוגוסט 1962 בקינגסטון, ג'מייקה) הוא מאמן כדורסל, המכהן כמאמנה של קבוצת הכדורסל של אוניברסיטת ג'ורג'טאון, וכדורסלן עבר אמריקאי-ג'מייקני ששיחק בקבוצת ניו יורק ניקס ונחשב לאחד מגדולי הסנטרים בתולדות ליגת ה-NBA. נודע כשחקן הציר של קבוצת ניו יורק ניקס. כונה "הלוחם" בגלל סגנון משחקו, ומובן שמו האמצעי שנהגה Alow-yishs (אָלוֹוּיִשְׁס) הוא "הלוחם הידוע".

ב-1996 נבחר כאחד מ-50 השחקנים הגדולים בתולדות ה-NBA. בשנת 2003 נתלתה גופייתו של יואינג במדיסון סקוור גארדן בו שיחק רוב שנותיו. באפריל 2008 נבחר להיכל התהילה של הכדורסל.

ביוגרפיה

ראשית חייו
נולד בקינגסטון שבג'מייקה. יואינג הצטיין בקריקט ובכדורגל. הגיע לארצות הברית בגיל 11 ושיחק בתיכון רינדג' אנד לטין (Rindge & Latin) בקיימברידג' שבמסצ'וסטס. הוא עבר לשחק באוניברסיטת ג'ורג'טאון אשר ממוקמת בוושינגטון הבירה, ועמה זכה באליפות ה-NCAA. בהיותו בשנת 1984, במהלך משחק בג'ורג'טאון, קיבל יואינג אזרחות אמריקאית ושיחק בעוד שני משחקי גמר, כשהמפורסם שבהם הוא ההפסד לאוניברסיטת קרוליינה הצפונית בשנת 1982. משחק זה הוכרע בסל ניצחון של מייקל ג'ורדן. באולימפיאדת לוס אנג'לס (1984) זכה עם נבחרת ארצות הברית במדליית זהב.

קריירה ב-NBA

ניו יורק ניקס
יואינג נבחר ראשון בדראפט 1985, על ידי הניו יורק ניקס. בשנתו הראשונה נבחר לרוקי השנה ב-NBA אחרי שהשיג ממוצעים של 20 נק' ו-9 ריבאונדים למשחק, אף על פי ששיחק רק 50 משחקים. במהלך הקריירה נבחר 11 פעמים למשחק האולסטאר של ה-NBA. הוא נבחר לאחד מ-50 השחקנים הגדולים בתולדות ה-NBA וזכה  עם נבחרת ארצות הברית במדליית זהב בברצלונה (1992) (כחלק מה"דרים טים"). למרות כל התארים האישיים, לא זכה יואינג מעולם בתואר אליפות ה-NBA. הוא הגיע פעמיים למעמד הגמר: בשנת 1994 מול יוסטון רוקטס בכיכובו של האקים אולאג'ואן והפסיד בסדרה בתוצאה 3–4, ובשנת 1999 הוא לא שיחק בסדרת הגמר, בעקבות פציעה שגרר עוד מגמר המזרח, והניקס הפסידו לסן אנטוניו ספרס בתוצאה 1–4.

לאחר תקופתו בניקס
ב-20 בספטמבר 2000, בטרייד בו היו מעורבים מספר השחקנים הגבוה ביותר עד אז, נשלח יואינג לסיאטל סופרסוניקס (כיום אוקלהומה סיטי ת'אנדר). בקיץ 2001 חתם יואינג כשחקן חופשי באורלנדו מג'יק והחליף את גופייתו למספר 6 לראשונה בקריירה, מפני שמספרו (33) היה תפוס על ידי כוכב הקבוצה דאז גרנט היל. בסוף עונה זו פרש יואינג ממשחק פעיל.

קריירת אימון
בשנת 2002 מונה על ידי יריבו המושבע וחברו הטוב, מייקל ג'ורדן לתפקיד עוזר המאמן של הוושינגטון ויזארדס כמאמנו האישי של הבחירה הראשונה של דראפט 2001 קוואמי בראון. בשנת 2006 עבר ליוסטון רוקטס כדי לעבוד עם השחקן יאו מינג. בשנת 2007 עבר לאורלנדו מג'יק כמאמנו האישי של הסנטר הצעיר דווייט הווארד.

בנו, פטריק יואינג הבן, שיחק לתקופה קצרה בניו יורק ניקס בעונת 2008, אך נופה אחרי זמן קצר.

סטטיסטיקות הקריירה

בעונה הסדירה של ה-NBA

בפלייאוף ה-NBA

קישורים חיצוניים

 ביוגרפיה של יואינג כשחקן מקצועני באתר הרשמי של ה-NBA
 מאמר על יואינג ב"פרויקט אגדות" של מנחם לס באתר "הופס"

הערות שוליים

אמריקאים ממוצא ג'מייקני
כדורסלנים ג'מייקנים
כדורסלנים אפרו-אמריקאים
מאמני כדורסל אמריקאים
כדורסלני נבחרת ארצות הברית
כדורסלנים אמריקאים
בוגרי אוניברסיטת ג'ורג'טאון
כדורסלני ניו יורק ניקס
כדורסלני אורלנדו מג'יק
כדורסלני סיאטל סופרסוניקס
כדורסלני אוניברסיטת ג'ורג'טאון
היכל התהילה של הכדורסל: כדורסלנים
משתתפי משחק האולסטאר של ה-NBA
כדורסלנים ב-NBA שגופייתם הופרשה
חברי היכל התהילה של כדורסל המכללות
אלופים אולימפיים אמריקאים: כדורסל
בחירות דראפט של ניו יורק ניקס
כדורסלנים באולימפיאדת לוס אנג'לס (1984)
כדורסלנים באולימפיאדת ברצלונה (1992)
אמריקאים שנולדו ב-1962